
ועדת הכספים 
 07/02/2012 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 997>
 מישיבת ועדת הכספים 
 יום שלישי, י"ד בשבט התשע"ב (07 בפברואר 2012), שעה 11:30
<סדר היום:>
<שינויים בתקציב לשנת 2012>
<1. פניות מס' 21,22>
<2. פניות מס' 26,27>
<3. פניות מס' 28,29>
נכחו:

<חברי הוועדה:> 
משה גפני – היו"ר

חמד עמאר 
רוברט אילטוב

<מוזמנים:> 
	שמואל יקותיאל
	–
	רע"ן תקציבי שב"ס ומשרד, המשרד לביטחון פנים

	יוליה טפר
	–
	מרכזת תקציבי משטרה, המשרד לביטחון פנים

	מעין נשר
	–
	אגף תקציבים, משרד האוצר

	אנסטסיה סורוקינה
	–
	אגף תקציבים, משרד האוצר

	אמיר אדרי
	–

<ייעוץ משפטי:>
שגית אפיק
<מנהל הוועדה:>
טמיר כהן
<רשמת פרלמנטרית:>
הילה מליחי
<שינויים בתקציב לשנת 2012>
<1. פניות מס' 21,22>
<היו"ר משה גפני:>
אנחנו עוברים לסעיף האחרון בסדר היום – שינויים בתקציב לשנת 2012. 21,22, "אגרקסקו", בבקשה.
<מעין נשר:>
אנחנו מבקשים להעביר 38 מיליון שקלים לתקצוב תשלומים לעובדי חברת "אגרקסקו, חברה לייצור חקלאי בע"מ", שקרסה ביוני האחרון, בהתאם להחלטת הממשלה שהיתה ב-10.1. 
<היו"ר משה גפני:>
וזה יציל את "אגרקסקו"? 
<מעין נשר:>
לא.  

<היו"ר משה גפני:>
אז איך נציל את "אגרקסקו"? 

<מעין נשר:>
"אגרקסקו" פורקה, ומה שנשאר מהעסק החי שלה נמכר למשקיע פרטי. בית המשפט אישר את הפירוק בשבוע שעבר. הכסף הזה מיועד לעובדים שלא נחתם איתם עדיין הסכם קיבוצי לפני שהחברה קרסה, ולאור זה שהוא היה על סף חתימה, העבירו להם את הכספים בהתאם להסכם, שבעצם אומר שמגיע להם סכום מסוים של פיצוי במקרה של. 
<היו"ר משה גפני:>
והעובדים האלה ממשיכים לעבוד או לא ממשיכים לעבוד?
<מעין נשר:>
רובם, ככל הנראה, לא ימשיכו לעבוד. זה עוד לא בטוח מי וכמה. רובם, ככל הנראה - - -  
<היו"ר משה גפני:>
עבור מה הולך הכסף הזה לעובדים – עבור משכורת, עבור פיצויים?

<מעין נשר:>
פיצויים. 

<היו"ר משה גפני:>
על-פי החלטת הממשלה לשלם לעובדים. כמה עובדים, את יודעת? 

<מעין נשר:>
לא. יש לנו נספח מסודר שכתוב בדיוק מספר העובדים. 
<היו"ר משה גפני:>
איפה הנספח? 

<מעין נשר:>
שנייה, אני אראה א ם כתוב לי פה. אני לא זוכרת. אני יכולה להחזיר תשובה לגבי מספר העובדים, אני לא רוצה להגיד מספר לא נכון. 

<היו"ר משה גפני:>
החלטת הממשלה זה על 38.7 מיליון ₪, פה יש רק 38 מיליון. 

<מעין נשר:>
גם בהחלטת הממשלה יש סכום מסוים שמהווה איזושהי רזרבה למקרה ש"הביטוח הלאומי" לא ייתן סכום מסוים לעובדים בחוזים אישיים. כרגע, מה שאמור להיות מועבר לעובדים הוא סכום של 33 מיליון שקלים. ככל שיצטרכו את הרזרבה, יש שם כדי להוסיף. ואם נגיע עד 38.7, אנחנו נבוא לפה שוב, ונוסיף. אני חושבת שלא יצטרכו. 
<היו"ר משה גפני:>
בסדר. אני בעד לאשר את זה, אני רק מבקש שבאגף התקציבים יהיו ערים למה שקורה כאן עם העניין הזה. יש לנו הרבה סעיפים בסדר היום, בין היתר הסעיפים האלה, ואני מבקש לבוא מוכנים, עם כל הפרטים. אנחנו עומדים במצב בלתי אפשרי. 
<מעין נשר:>
אני חושבת שמדובר בכ-400 עובדים, אבל אני לא רוצה להגיד סתם מספרים. 
<היו"ר משה גפני:>
ה-"כ" לא מעניין אותי. את צריכה לבוא מוכנה לעניין הזה. לא רק את, אני אומר את זה באמצעותך לכולם. לבוא לכאן עם כל הפרטים. 

<מעין נשר:>
בסדר גמור, אני מקבלת את ההערה. 

<טמיר כהן:>
אפשר לשאול אותה שאלה?

<היו"ר משה גפני:>
כן, בבקשה, שאל. 

<טמיר כהן:>
אתם דיברתם על 38 מיליון שקלים, ובהעברה אני רואה 35.5 מיליון.

<מעין נשר:>
לא. סך הכסף שעובר לסעיף הוא 38 מיליון שקלים. 

<היו"ר משה גפני:>
היא אמרה שחלק רזרבה. 

<טמיר כהן:>
איפה זה כתוב? איפה, אני לא רואה את 2.5 המיליון הנוספים. 
<מעין נשר:>
זו העברה פנימית. בסופו של דבר, 38 מיליון שקלים עוברים לתוך הסעיף. 

<היו"ר משה גפני:>
מה? לא הבנתי. 

<מעין נשר:>
אני אומרת שיש שם סכום של 35.5 שמגיע ממקור חיצוני וסכום נוסף שהוא העברה פנימית. 

<היו"ר משה גפני:>
מאיפה 2.5 המיליון? 
<מעין נשר:>
ממקורות משרד החקלאות. 

<היו"ר משה גפני:>
אז למה אתם כותבים בפנייה 38 מיליון? 
<מעין נשר:>
כי זה סך הסכום שמגיע לתקנה, זה סך הסכום שכרגע נכנס לחשבון הנאמנות לטובת העובדים. 
<היו"ר משה גפני:>
מי בעד אישור הפניות, כמספר פנייה לוועדה 21, 22? מי בעד אישור הפניות – ירים את ידו. 

הצבעה מס' 1

בעד אישור הפניות –  פה אחד

נגד – אין 

נמנעים – אין  

הפניות אושרו.

<היו"ר משה גפני:>
מי נגד? אין. מי נמנע? אין. הפניות אושרו.
<2. פניות מס' 26,27>
<היו"ר משה גפני:>
פניות  26,27. 

<אמיר אדרי:>
החשמל?
<היו"ר משה גפני:>
כן. 

<אמיר אדרי:>
אוקיי. אמיר אדרי, אגף תקציבים. פנייה זאת נועדה להעביר שישה מיליוני שקלים במזומן כהון ראשוני, עבור חברת הייצור החדשה. 

<היו"ר משה גפני:>
מה שמה?

<אמיר אדרי:>
קיימת החלטת ממשלה באשר לעידוד תחום החשמל הפרטי בישראל, ובהחלטה הממשלה קבעה שיש להקים חברה שתקדם את היצרנים הפרטיים במשק, את כניסתם למשק החשמל. 
<היו"ר משה גפני:>
למי מיועדים ששת המיליונים?  

<אמיר אדרי:>
לחברה עצמה, לחברת הייצור – להעסקת עובדים, להעסקת יועצים. 
<היו"ר משה גפני:>
כמה עובדים יהיו בחברה הזאת, אתה יודע? 

<אמיר אדרי:>
כן. כולל המנכ"ל – שישה. 

<היו"ר משה גפני:>
זהו? 
<אמיר אדרי:>
זה כשלב התחלתי. החברה תקום, היא תאתר שטחים להקמת תחנות כוח ליצרני חשמל פרטיים - - -

<היו"ר משה גפני:>
זה היה מכרז? איך זה עובד?

<אמיר אדרי:>
איך החברה הוקמה?

<היו"ר משה גפני:>
כן. 

<אמיר אדרי:>
קודם כל, יש החלטת ממשלה שקבעה שהחברה - - -
<היו"ר משה גפני:>
החלטת ממשלה לא מעלה ולא מורידה. איך החברה הוקמה? 
<אמיר אדרי:>
אנחנו בעצם - - -

<היו"ר משה גפני:>
כיוזמה ממשלתית?
<אמיר אדרי:>
כן. כיוזמה ממשלתית. 

<היו"ר משה גפני:>
היא תהיה חברה ממשלתית. 

<אמיר אדרי:>
כן, כן, חברה ממשלתית. חברה ממשלתית, ורשות החברות מכירים אותה. אנחנו בעצם יצקנו תוכן לתוך החברה, שהיא בעצם תקדם את התחום של ייצור חשמל פרטי, שיעודד תחרות מול "חברת חשמל". 
<היו"ר משה גפני:>
אבל אני חשבתי שזה יצרנים פרטיים. 

<אמיר אדרי:>
לא, זו חברה שתעודד - - - 

<היו"ר משה גפני:>
למה אין יצרנים פרטיים? זו חברה שתעודד מה? 

<אמיר אדרי:>
תעודד את כניסתם של היצרנים הפרטיים. לדוגמא, היום יש יצרן פרטי והוא צריך למצוא שטח מתאים להקים תחנת כוח. הוא צריך למצוא אזור שיש בו - - -
<היו"ר משה גפני:>
החברה הזאת תעשה לו את זה?

<אמיר אדרי:>
לא. היא תמצא אתרים נכונים. אחרי שנמצא אתר נכון, היא תמכרז את האתר. 
<היו"ר משה גפני:>
טוב. מי בעד אישור הפניות – ירים את ידו. 

הצבעה מס' 2

בעד אישור הפניות – פה אחד
נגד – אין 
נמנעים – אין 

הפניות אושרו. 

<היו"ר משה גפני:>
מי נגד? אין. מי נמנע? אין. הפניות אושרו. 
<3. פניות מס' 28,29>
<היו"ר משה גפני:>
פנייה אחרונה – 28,29. המשרד לביטחון פנים. 

<אנסטסיה סורוקינה:>
אנסטסיה, משרד האוצר. הפנייה נועדה להעביר סך של 34,732,000 ₪, בהוצאה של כ-17 מיליוני ₪ והרשאה להתחייב מהתקציב השוטף של המשרד לביטחון הפנים בתקציב הפיתוח, וזה בגין הסדרה על בסיס התקציב של 2012. ובין היתר יש פה פירוט של מה הפנייה עושה בהסדרת בסיס התקציב, שזה תגבור תקציב המשטרה של 87 מיליוני ₪. 
<היו"ר משה גפני:>
"אל-סם" הולך להיסגר?

<אנסטסיה סורוקינה:>
מה?

<היו"ר משה גפני:>
"אל-סם". הארגון שמטפל בתופעת הסמים. 
<אנסטסיה סורוקינה:>
"הרשות למלחמה בסמים"?

<היו"ר משה גפני:>
לא "הרשות", "אל-סם". "אל-סם". 

<אנסטסיה סורוקינה:>
למה - - -

<היו"ר משה גפני:>
לא משנה, אבל - - כן, מה הפניה הולכת לעשות פה? 

<אנסטסיה סורוקינה:>
היא הולכת להסדיר את בסיס התקציב. כאמור, בין היתר זה תקציב המשטרה של 87 מיליוני ₪. פיתוח של המשטרה זה כ-29.5 מיליוני ₪. תקציב פרויקט "עיר ללא אלימות" – כ-47 מיליוני ₪. "הרשות למלחמה בסמים" – כ-22 מיליוני ₪. "הרשות להגנת עדים" – כ-23 מיליוני ₪. 
<היו"ר משה גפני:>
מה זה "עיר ללא אלימות"?
<אנסטסיה סורוקינה:>
יושבים פה רפרנטים של המשרד לביטחון פנים, הם יודעים ממש טוב. 

<היו"ר משה גפני:>
בבקשה.

<שמואל תקותיאל:>
זה בעצם הסדרה של בסיס התקציב - - -

<היו"ר משה גפני:>
לא, שם ותפקיד. 

<שמואל תקותיאל:>
שמוליק מהמשרד לביטחון פנים. 
<היו"ר משה גפני:>
מהמשרד לביטחון פנים? מה התפקיד שלך? 

<שמואל תקותיאל:>
תקציבן. 

<היו"ר משה גפני:>
בבקשה.

<שמואל תקותיאל:>
הסכום הזה בעצם מסדיר את בסיס התקציב של "עיר ללא אלימות", שבעצם כבר עובדת ב-86 רשויות, ומתוכננת להיכנס לעוד 12 רשויות במסגרת "תוכנית המתחמים". בסך הכול התוכנית - - -
<היו"ר משה גפני:>
מיהן 12 הרשויות שעומדות להיכנס?

<שמואל תקותיאל:>
אין לי את הפירוט כרגע, אבל זה במגזר הערבי. 

<היו"ר משה גפני:>
הערבי. 

<שמואל תקותיאל:>
במסגרת "תוכנית המתחמים". בסך הכול התוכנית תופעל ב-96 רשויות בשנת 2012. 

<היו"ר משה גפני:>
תודה. אני מודה לך. תגיד לי, 12 רשויות במגזר הערבי – זה לא היה קודם?
<שמואל תקותיאל:>
לא, זה משהו חדש. 

<היו"ר משה גפני:>
למה לא היה קודם במגזר הערבי?

<שמואל תקותיאל:>
זה במסגרת "תוכנית המתחמים" שהוחלט עליה בשנת 2011, אם אני לא טועה. 

<היו"ר משה גפני:>
הבנתי. איפה זה מופיע פה בסעיף התקציבי?

<אנסטסיה סורוקינה:>
זה מופיע בתקנות. אנחנו פשוט פירטנו מעבר. אתם רואים את רמת התוכנית, וזה מופיע בתקנות. פירטתי כדי שתראו מה יש פה. 

<היו"ר משה גפני:>
הבנתי. כמה רשויות יהיו בסך הכול בתוכנית של "עיר ללא אלימות"? 

<שמואל תקותיאל:>
98 רשויות. 

<היו"ר משה גפני:>
הבנתי. יש בניהן גם רשות חרדית אחת? 

<שמואל תקותיאל:>
בני-ברק? 

<היו"ר משה גפני:>
לא צריך להיות בני-ברק, יכול להיות ביתר עילית, יכול להיות אלעד. 

<שמואל תקותיאל:>
בני-ברק עולה לי בראש כי זה משהו שאושר - - -

<היו"ר משה גפני:>
לא, יכול להיות – אני יודע מה – מודיעין עילית. 

<רוברט אילטוב:>
הוא אמר בני-ברק. 
<היו"ר משה גפני:>
אין אלימות אצל החרדים זאת אומרת? מה המצב? 

<רוברט אילטוב:>
הוא אמר בני-ברק.

<היו"ר משה גפני:>
מה הוא אמר?

<רוברט אילטוב:>
הוא אמר בני-ברק.

<היו"ר משה גפני:>
בני-ברק מופיע? 

<שמואל תקותיאל:>
אני אמרתי בני-ברק. אני חושב, עד כמה שאני זוכר. 
<היו"ר משה גפני:>
לא, חושב זו תשובה - - -

<שמואל תקותיאל:>
אין לי פה את הנתונים עצמם, אבל עד כמה שזכור לי - - - 
<היו"ר משה גפני:>
אין אף עיר חרדית בתוכנית הזאת. אני תיכף אביא מכתב של המנכ"ל. 

<שמואל תקותיאל:>
לכן סייגתי את זה. 
<היו"ר משה גפני:>
למה אבל? 

<שמואל תקותיאל:>
זו החלטה – אני לא יודע של מי. 

<היו"ר משה גפני:>
אבל אני הרשות המפקחת על הממשלה, אני צריך לדעת של מי ההחלטה. מה, סתם החלטה? יכולה להיות החלטה שהתקבלה בדרג הבכיר שהחרדים הם לא אלימים. זו החלטה. אבל גם אם הם לא אלימים, אז אולי באים סיקריקים והם אלימים, או באים אולי חילוניים והם אלימים? אני תושב בעיר חרדית, למה אני צריך לסבול בעיר שיש בה אלימות? אז אני לא יודע. אני רוצה לדעת מה ההחלטה. מה עושים? 

<אנסטסיה סורוקינה:>
אני אוכל להעביר לכם את הפרטים שאתם מבקשים. 

<היו"ר משה גפני:>
מה? 

<אנסטסיה סורוקינה:>
אחרי הדיון נוכל להעביר לכם את הפרטים שאתם מבקשים לדעת, את הרשימה - - -

<היו"ר משה גפני:>
את הפרטים אני נותן לך. 

<אנסטסיה סורוקינה:>
את הרשימה של הרשויות. 

<היו"ר משה גפני:>
אני לא ביקשתי את הרשימה של הרשויות. הוא ענה לי, המגזר הערבי. זה בסדר, אני בעד המגזר הערבי. 

<שמואל תקותיאל:>
הוא אומר שאין אף עיר חרדית. 

<אנסטסיה סורוקינה:>
ב-2011, אתה בטוח שאין עיר חרדית? 

<היו"ר משה גפני:>
לא ב-2011 ולא ב-2006 ולא ב-2900. אין עיר חרדית. מכיוון שלחרדים יש הרבה כסף, וחצי מתקציב המדינה הולך לחרדים, אז אולי באמת לא צריך. אבל אני רוצה לדעת את זה, שבאמת לא צריך. לו הייתי חרדי. מה אתם יודעים לענות על זה? 

<אנסטסיה סורוקינה:>
אנחנו נבדוק את זה ונעביר לך  תשובה אחרי הדיון. 
<היו"ר משה גפני:>
ומה לעשות בינתיים? להמתין? מה לעשות? אני לא רוצה לפגוע בתקציב של המשרד לביטחון פנים. 

<אנסטסיה סורוקינה:>
אתה רוצה שננסה לבדוק את זה עכשיו? 

<היו"ר משה גפני:>
כותב לי יעקב גנות: "כיום פועלים הגורמים המקצועיים במטה "עיר ללא אלימות" לבניית תוכנית ייחודית לצמצום תופעת האלימות במגזר החרדי. מנהל התוכנית במשרד נפגש עם בכירי הרבנים מהזרם הספרדי והליטאי בעיר אשדוד". נפגש איתם. למה הוא לא נפגש מהזרם החסידי? לא חשוב. זה בסדר, זה סתם, זה רק כדי להעלות את מצב הרוח.
<רוברט אילטוב:>
הליטאים והספרדים סגרו על החסידים. 
<היו"ר משה גפני:>
"אשר הציגו בפניו מסמך מיפוי צרכים - - - בעיר. המודל שיגובש באשדוד ייושם בעתיד גם ברשויות אחרות שבהן יש קהילות חרדיות גדולות, כגון בית-שמש" – רעיון – "ירושלים, קריית-גת, צפת ונתיבות. נוסף על כך מגבש המשרד תוכנית התערבות למניעת אלימות וצמצום העבריינות ביישובים חרדיים". טוב. הבנו. רבותי, מי בעד אישור הפניות – ירים את ידו. 
הצבעה מס' 3 

בעד – 2

נגד – אין 

נמנעים – 1 

הפניות אושרו. 

מי נגד? אין. מי נמנע? אני. הפניות אושרו. אני מגיש רוויזיה, אני מבקש שתביאו לי מה אתם הולכים לעשות עם החרדים. הפנייה אושרה, יש רוויזיה שלי. ברגע שישכנעו אותי שאין פה אפליה והכול בסדר, אני אסיר את הרוויזיה.
<אנסטסיה סורוקינה:>
בסדר גמור. 

<היו"ר משה גפני:>
בסדר? תודה רבה, הישיבה נעולה.

<מעין נשר:>
אני רק רציתי להוסיף שישנם 350 עובדי "אגרקסקו" שהולכים ליהנות מהכספים.

<היו"ר משה גפני:>
ומה עם העובדים האחרים? אני לא נעלתי עוד את הישיבה. כן, 350 עובדים. 

<מעין נשר:>
אלו העובדים של "אגרקסקו" בארץ, והם היו אמורים להיות חתומים על ההסכם מלכתחילה. 
<היו"ר משה גפני:>
תודה רבה. אני מודה לך. הישיבה נעולה. 

<הישיבה ננעלה בשעה 12:00.>
